الوری سیتارام راجو

الوری سیتارام راجو )، پیدائش: 4 جولائی، 1897ء - وفات: 7 مئی، 1924ء) ہندوستان کے مشہور انقلابی اور تحریک آزادی ہند کے مجاہد تھے۔ انہوں نے وشاکھاپٹنم ایجنسی میں قبائلی لوگوں کو برطانوی حکمرانوں کے خلاف سیاسی جدوجہد کے لیے منظم کیا۔ اس کے علاوہ انہوں نے برطانوی انتظامیہ کے خلاف مسلح بغاوت کی قیادت کی جسے رمپا بغاوت کے نام سے یاد کیا جاتا ہے۔

حالات زندگی 
الوری سیتارام راجو 4 جولائی، 1897ء کو موضع موگالو، مغربی گوداوری ضلع، آندھرا پردیش میں وینکٹا رام روجو کے گھر میں پیدا ہوئے۔ انہوں نے وشاکھاپٹنم ایجنسی میں قبائلی لوگوں کو برطانوی راج کے خلاف سیاسی جدوجہد کے لیے منظم کیا۔ برطانوی پولیس اور عہدےداروں کے مظالم کے باعث انگریزوں کے خلاف ایک مسلح بغاوت کی تنظیم اور قیادت کی، جو رمپا بغاوت کے نام سے مشہور ہے۔ قبایلی وطن پرستوں نے ان کی رہنمائی میں برطانوی پولیس پر کئی کامیاب حملے کیے۔ وہ فنِ حرب اور چھاپہ ماروں کے کارروائیوں کے ماہر تھے۔ ان کی سرگرمیاں برطانوی اقتدار کے لیے ایک سخت چیلج بن گئی تھیں۔ حکومت کی طرف سے ان کی گرفتاری کے لیے دس ہزار روپیہ کا انعام رکھا گیا گیا تھا۔ برطانوی حکومت کے قبائلی لوگوں کے خلاف سفاکانہ انتقامی کارروائیوں اور شدید مصائب کی وجہ سے انہوں نے خود کو حکومت کے حوالے کر دیا۔ ایک انصاف پسند اور بہادر شخص ہونے کی حیثیت سے انہیں توقع تھی کہ ان پر مقدمہ کی سماعت منصفانہ ہو گی اور برطانوی حکومت قبائلیوں کے حقوق کو تسلیم کر لے گی۔ بالآخر 7 مئی 1924ء کو برطانوی پولیس نے انہیں دھوکے سے گولیوں مار کر ہلاک کر دیا۔

1986ء بھارتی محکمہ ڈاک نے تحریک آزادی میں ان کی گراں قدر خدمات کے صلہ میں 50 پیسے کا ڈاک ٹکٹ جاری کیا۔ حکومت آندھرا پردیش الوری سیتارام راجو کے جنم دن 4 جولائی کو ریاستی سطح پر مناتی ہے۔ اس کے علاوہ ان پر تیلگو زبان میں ایک فلم بھی بنائی جا چکی ہے، جس میں ان کی آزادی کے لیے کی گئی جدوجہد کی عکاسی کی گئی ہے۔

حوالہ جات 

1890ء کی دہائی کی پیدائشیں
1897ء کی پیدائشیں
1924ء کی وفیات
آزادی ہند کے فعالیت پسند
برطانوی ہند سے سزائے موت یافتہ شخصیات
بھارت میں آتشیں اسلحہ سے اموات
بھارتی انقلابی
کامنز زمرہ جس کا ربط ویکی ڈیٹا پر ہے
تیلگو شخصیات
آندھرا پردیش سے آزادی ہند کے فعالیت پسند
آدی واسی شخصیات